รัฐบาลไทย-ข่าวทำเนียบรัฐบาล-มท.1 ย้ำ รัฐบาลให้ความสำคัญกับความปลอดภัยทางถนน เร่งแก้กฎหมายให้เข้มงวด สร้างวัฒนธรรมการใช้รถที่ดี
วันจันทร์ที่ 23 พฤษภาคม 2565
มท.1 ย้ํา รัฐบาลให้ความสําคัญกับความปลอดภัยทางถนน เร่งแก้กฎหมายให้เข้มงวด สร้างวัฒนธรรมการใช้รถที่ดี
มท.1 ย้ํา รัฐบาลให้ความสําคัญกับความปลอดภัยทางถนน เร่งแก้กฎหมายให้เข้มงวด สร้างวัฒนธรรมการใช้รถที่ดี
วันนี้ (23 พ.ค. 65) เวลา 10.20 น. ที่ห้องประชุมวุฒิสภา อาคารรัฐสภา เกียกกาย กรุงเทพมหานคร พลเอก ประยุทธ์ จันทร์โอชา นายกรัฐมนตรี มอบหมายให้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ตอบกระทู้ถามที่ 012 ในการประชุมวุฒิสภา ครั้งที่ 1 (สมัยสามัญประจําปีครั้งที่หนึ่ง) เรื่อง มาตรการในการสร้างความปลอดภัยของผู้ใช้รถใช้ถนน ของนายแพทย์ทวีวงษ์ จุลกมนตรี สมาชิกวุฒิสภา
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า รัฐบาลได้ตระหนักและเล็งเห็นความสําคัญความปลอดภัยในชีวิตและทรัพย์สินของประชาชนผู้ใช้รถใช้ถนน จึงได้ขับเคลื่อนการดําเนินงานด้านความปลอดภัยทางถนนมาอย่างต่อเนื่อง ทั้งช่วงปกติและช่วงเทศกาล เพื่อให้เกิดความปลอดภัยกับผู้ใช้รถใช้ถนนทุกกลุ่ม ทั้งผู้ขับขี่ ผู้โดยสาร และคนเดินเท้า ด้วยการบูรณาการทุกภาคส่วนที่เกี่ยวข้อง เนื่องจากงานด้านความปลอดภัยทางถนน มีหน่วยงานที่เกี่ยวข้องหลายหน่วยงาน และกฎหมายที่เกี่ยวข้องหลายฉบับ รัฐบาลจึงได้ใช้ระเบียบสํานักนายกรัฐมนตรีว่าด้วยการป้องกันและลดอุบัติเหตุทางถนน พ.ศ. 2554 เป็นกลไกในการบูรณาการในรูปแบบคณะกรรมการ โดยแบ่งออกเป็น 3 ระดับ ได้แก่ 1) ระดับนโยบาย โดยคณะกรรมการนโยบายการป้องกันและลดอุบัติเหตุทางถนน ซึ่งมี พลเอก ประวิตร วงษ์สุวรรณ รองนายกรัฐมนตรี เป็นประธาน ได้มีการกําหนดมาตรการครอบคลุมทั้งด้านกฎหมาย ด้านกายภาพถนน และด้านผู้ใช้รถใช้ถนน 2) ระดับอํานวยการ โดยคณะกรรมการศูนย์อํานวยการความปลอดภัยทางถนน ศูนย์อํานวยการความปลอดภัยทางถนนจังหวัดและกรุงเทพมหานคร และ 3) ระดับปฏิบัติการ โดยศูนย์ปฏิบัติการความปลอดภัยทางถนนอําเภอ และศูนย์ปฏิบัติการความปลอดภัยทางถนนองค์กรปกครองส่วนท้องถิ่น
“ภาพที่เห็นในปัจจุบัน คือ คนไทยบางส่วนยังขับรถไม่มีวัฒนธรรมการใช้รถใช้ถนนที่ดี ทําให้เกิดการสูญเสียเป็นจํานวนมาก มากกว่าผู้เสียชีวิตจากโควิด-19 ต่อวัน ซึ่งเป็นอย่างนี้มานานแล้ว นั่นเพราะ พฤติกรรมการใช้รถใช้ถนนของคนไทย ประกอบกับถนนของเรากายภาพยังไม่ดี ทั้งนี้ องค์ประกอบของอุบัติเหตุทางถนน มาจากเรื่องแรก คือ กายภาพของถนน ที่มีทางร่วมทางแยกเป็นจํานวนมาก ประการต่อมา คือ ทางข้ามถนน และประการที่สาม ยานพาหนะ ทั้งการตรวจสภาพ รถส่วนบุคคล รถสาธารณะ และประการที่สําคัญที่สุดของการใช้รถใช้ถนน คือ “คนใช้รถใช้ถนน” ซึ่งแบ่งเป็น 2 มิติ ได้แก่ 1) ต้องทําให้ผู้ขับขี่ซึ่งเป็นคนใช้รถใช้ถนนมีวัฒนธรรมการใช้รถใช้ถนนที่ดี และ 2) บังคับใช้กฎหมายอย่างเข้มข้นไม่ขับรถเร็วเกินกําหนดและชะลอรถเมื่อจะเข้าพื้นที่คับขัน โดยในขณะนี้ หน่วยงานที่เกี่ยวข้อง ทั้งสํานักงานตํารวจแห่งชาติ ได้ดําเนินการยกร่างปรับปรุงกฎหมายในการเพิ่มโทษผู้ที่กระทําความผิด ซึ่งจะเป็นแนวทางหนึ่งที่จะทําให้การลดอุบัติเหตุน้อยลง นอกจากนี้ กระทรวงคมนาคม โดยกรมการขนส่งทางบก อยู่ระหว่างการพิจารณาปรับปรุงระบบฐานข้อมูลผู้กระทําผิดร่วมกับสํานักงานตรวจแห่งชาติ เพื่อดําเนินการด้านการต่อภาษีรถประจําปี และการต่อใบอนุญาตขับขี่ของผู้กระทําผิดให้ไม่สามารถดําเนินการได้ เป็นต้น ซึ่งขณะนี้ ได้มีความคืบหน้าในการดําเนินการมาก อันจะส่งผลให้สถิติอุบัติเหตุลดลงได้” พลเอก อนุพงษ์ฯ กล่าวเน้นย้ํา
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวเพิ่มเติมว่า รัฐบาลมีความมุ่งมั่นในการขับเคลื่อน มาตรการในการสร้างความปลอดภัยของผู้ใช้รถใช้ถนนอย่างต่อเนื่อง ทั้งการวิเคราะห์ปัญหา หาแนวทางแก้ไขปัญหา โดยบูรณาการทุกหน่วยงานที่เกี่ยวข้องมาอย่างต่อเนื่อง ด้วยการสร้างวัฒนธรรมการใช้รถใช้ถนนที่ดีให้กับผู้ขับขี่ในทุกช่องทาง ทั้งการฝึกอบรมเพื่อขอมีใบอนุญาตขับขี่ และการรณรงค์สร้างความปลอดภัยทางถนนในทุกเดือน รวมทั้งบังคับใช้กฎหมายอย่างเข้มข้น ทั้งนี้ หากร่างกฎหมายทั้งหมดที่อยู่ระหว่างดําเนินการแก้ไขเพื่อเพิ่มโทษสูงสุดออกมามีผลบังคับใช้เมื่อใด ก็จะส่งผลทําให้อุบัติเหตุลดลง คนเดินถนน คนใช้รถใช้ถนน ก็จะมีความปลอดภัยมากที่สุดและเกิดความยั่งยืน